ปัจจัยความเสี่ยง

  ปัจจัยความเสี่ยงที่อาจจะเกิดขึ้นและมีผลกระทบต่อการดำเนินงานของบริษัทในอนาคต
  ซึ่งบริษัทได้ตระหนักถึงความสำคัญของการบริหารความเสี่ยงดังกล่าว ประกอบด้วย

ความเสี่ยงจากการชะลอตัวทางด้านเศรษฐกิจ

  การปรับลดประมาณการอัตราการขยายตัวทางเศรษฐกิจของหลาย ๆ
  ประเทศทั่วโลกอย่างมีนัยสำคัญ เนื่องจากสภาวะที่ไม่ปกติของตลาดเงินโลก
  ได้ส่งผลกระทบต่อเนื่องมายังภาคเศรษฐกิจที่แท้จริง (Real Sector) มาก
  ทำให้ธนาคารกลางหลาย ๆ ประเทศจำต้องปรับลดอัตราดอกเบี้ยนโยบายลงอย่างต่อเนื่อง
  และดำเนินนโยบายการเงินแบบผ่อนคลายเพื่อกระตุ้นเศรษฐกิจ อย่างไรก็ตาม
  ปัญหาทางเศรษฐกิจดังกล่าว ทำให้ธนาคารต่าง ๆ ทั้งในและต่างประเทศ ชะลอการให้สินเชื่อ
  ทำให้ธุรกิจขนาดกลางและขนาดเล็กรวมทั้งบริษัทต้องประสบปัญหาในการจัดหาแหล่งเงินทุน

  ปัจจุบัน บริษัทได้แก้ไขปัญหาโดยใช้วงเงินจากสถาบันการเงินที่บริษัทใช้บริการอยู่ ขณะเดียวกัน
  ก็อยู่ระหว่างการดำเนินการเพื่อจัดหาแหล่งเงินทุนใหม่ทั้งในและต่างประเทศเพิ่มเติม
  เพื่อให้บริษัทสามารถขยายสินเชื่อและดำเนินธุรกิจต่อไปได้อย่างต่อเนื่อง

ความเสี่ยงจากความผันผวนของอัตราดอกเบี้ย

  การขึ้นลงของอัตราดอกเบี้ยในตลาดเงินส่งผลกระทบโดยตรงต่ออัตราดอกเบี้ยจ่าย
  ซึ่งเป็นต้นทุนหลักของกิจการ
  ในขณะที่อัตราดอกเบี้ยที่คิดกับลูกค้าของบริษัทซึ่งส่วนใหญ่มาจากธุรกิจแฟคตอริ่งเป็นอัตราดอกเบี้ยคงที่
  แต่เนื่องจากระยะเวลาของเงินให้กู้ยืมของบริษัทในธุรกิจแฟคตอริ่งเป็นเงินให้กู้ยืมระยะสั้น
  ทำให้บริษัทมีความยืดหยุ่นในการปรับตัวในภาวะที่อัตราดอกเบี้ยมีความผันผวน
  เพื่อรักษาส่วนต่างของอัตราดอกเบี้ยไว้ได้

ความเสี่ยงจากคู่แข่งขัน 

  ถึงแม้ว่าปัจจุบันผู้ประกอบการหรือผู้ให้บริการสินเชื่อประเภทแฟคตอริ่งมีจำนวนที่เพิ่มขึ้น
  ซึ่งส่งผลให้การแข่งขันระหว่างผู้ประกอบการมีมากขึ้น
  และทำให้บริษัทเสียเปรียบด้านต้นทุนทางการเงินซึ่งสูงกว่าคู่แข่งขันที่มีธนาคารหรือสถาบันการเงินเป็นผู้ถือหุ้นรายใหญ่

  อย่างไรก็ตาม
  บริษัทลดความเสี่ยงโดยมุ่งเน้นการให้บริการแฟคตอริ่งในกลุ่มลูกหนี้ที่เป็นหน่วยงานราชการ/รัฐวิสาหกิจ
  และบริษัทเอกชนขนาดใหญ่ที่บริษัทมีความชำนาญเป็นหลัก ประกอบกับประสบการณ์ของผู้บริหาร
  การสร้าง/รักษาความสัมพันธ์อันดีกับลูกค้า การรักษาคุณภาพของการให้บริการ
  และการให้สินเชื่อที่สอดคล้องกับความต้องการของลูกค้า
  ทำให้บริษัทสามารถรักษาฐานลูกค้าเดิมไว้ได้ สำหรับการขยายลูกค้ารายใหม่
  บริษัทจะมุ่งเน้นการขยายบริการให้แก่ลูกค้าที่เป็นธุรกิจขนาดเล็ก
  และมีข้อจำกัดในการขอสินเชื่อจากธนาคารหรือสถาบันการเงิน
  โดยให้ความสำคัญต่อกระบวนการพิจารณาการให้สินเชื่อ
  การคำนึงถึงความน่าเชื่อถือและฐานะทางการเงินของลูกหนี้ของลูกค้า
  ซึ่งยังคงเน้นในกลุ่มลูกหนี้ที่บริษัทมีความชำนาญข้างต้น เพื่อลดความเสี่ยงในการจัดเก็บหนี้

ความเสี่ยงทางด้านสินเชื่อ

  ความเสี่ยงทางด้านสินเชื่อที่เกิดจากคุณภาพของลูกหนี้และลูกค้า
  ลักษณะของธุรกิจแฟคตอริ่งวัดค่าความเสี่ยงจากการรับโอนสิทธิเรียกร้องและเอกสารที่รับซื้อจากคุณภาพของลูกหนี้และลูกค้า
  ซึ่งหากฐานะการเงินที่เปลี่ยนแปลงไป
  อาจทำให้เกิดปัญหาไม่สามารถปฏิบัติหรือชำระหนี้ได้ตามสัญญา บริษัทได้มีการนำหลักการ Credit
  Rating และ Credit Scoring
  มาใช้ประกอบการพิจารณาวิเคราะห์สถานะของลูกค้าและลูกหนี้อย่างระมัดระวัง
  และเข้มงวดมากขึ้น การรับซื้อหนี้ภายหลังการตรวจรับงาน
  การติดตามดูแลลูกหนี้และลูกค้าอย่างใกล้ชิด และทบทวนข้อมูลวิเคราะห์คุณภาพอย่างสม่ำเสมอ
  ซึ่งในบางกรณีบริษัทอาจพิจารณาเรียกหลักทรัพย์ค้ำประกันเพิ่มเติมจากลูกค้า
  เพื่อเป็นการป้องกันความเสียหายที่อาจจะเกิดขึ้น

ความเสี่ยงจากการกระจุกตัวของลูกหนี้และลูกค้า 

  ในปี 2550 และปี 2551 ยอดรับซื้อลูกค้าแฟคตอริ่ง 10 รายแรกของบริษัทคิดเป็นมูลค่าร้อยละ
  36.93 และร้อยละ 36.73 ของจำนวนยอดรับซื้อทั้งหมดตามลำดับ
  ซึ่งนับเป็นสัดส่วนที่สูงเมื่อเทียบกับจำนวนลูกค้าทั้งหมด 178 รายและ 196 รายตามลำดับ
  อย่างไรก็ตาม เมื่อพิจารณาถึงการกระจุกตัวของลูกหนี้พบว่า ยอดรับซื้อลูกหนี้ 10
  รายแรกคิดเป็นสัดส่วนร้อยละ 32.74 และร้อยละ 32.47 ของยอดรับซื้อลูกหนี้ทั้งหมดในปี 2550
  และปี 2551 ซึ่งเป็นสัดส่วนที่น้อยกว่าเมื่อเทียบกับการกระจุกตัวของลูกค้า

  บริษัทมีนโยบายแก้ปัญหาการกระจุกตัวของลูกหนี้และลูกค้า
  โดยการกำหนดวงเงินสูงสุดของลูกค้าและลูกหนี้ไว้
  รวมทั้งการขยายสินเชื่อแฟคตอริ่งในปีนี้ของบริษัท
  จะเน้นการขยายเข้าไปในกลุ่มลูกหนี้ราชการและรัฐวิสาหกิจซึ่งมีความเสี่ยงต่ำ
  ซึ่งจะช่วยกระจายการกระจุกตัวของลูกหนี้ได้

ความเสี่ยงจากการที่หลักทรัพย์ของบริษัทเข้าข่ายถูกเพิกถอน

  ดังปรากฏในงบการเงิน ณ วันที่ 31 ธันวาคม 2551 บริษัทฯมีผลขาดทุนสะสมจำนวน 618.22
  ล้านบาท แต่มีทุนที่เรียกชำระแล้วและใบสำคัญแสดงสิทธิ รวมจำนวน 640.96 ล้านบาท
  หักแล้วมีส่วนของผู้ถือหุ้นจำนวน 22.74 ล้านบาท ทั้งนี้
  เป็นผลจากการที่บริษัทได้เร่งดำเนินการติดตามให้มีการโอนกรรมสิทธิ์ที่ดินเพื่อชำระหนี้
  ให้แก่เจ้าหนี้ตามฟ้องแล้วบางส่วนจำนวน 405.37 ล้านบาท ในปี 2551
  จึงทำให้ส่วนขาดทุนเกินทุนหมดไป

  อย่างไรก็ตาม
  การขอกลับเข้าซื้อขายในตลาดหลักทรัพย์จะต้องผ่านการพิจารณาจากตลาดหลักทรัพย์ฯตามหลักเกณฑ์การขอพ้นเหตุเพิกถอนใหม่จำนวน
  6 ข้อ โดยบริษัทอยู่ระหว่างขั้นตอนการรวบรวมข้อมูลสนับสนุน
  ชี้แจงและแสดงเหตุผลให้ตลาดหลักทรัพย์พิจารณาตามกระบวนการต่อไป
  เพื่อให้หุ้นของบริษัทสามารถกลับเข้ามาซื้อขายได้ตามปกติโดยเร็ว